ફેબ્રુઆરી મહિનાની ઠંડીએ અમદાવાદને ઠંડુંગાર બનાવી દીધું હતું. છેક બપોરે બારેક વાગે સૂરજ બિચારો માંડ માંડ એનું મોં બતાવી શકતો હતો. અને ત્રણ વાગે બીતો બીતો બહાર આવતો. આખી રાત આકાશમાંથી જાણે બરફ વરસ્યો હતો. સવારનો કૂણો તડકો પણ બરફના ચોસલામાંથી બનાવેલા ખંજર જેવો ધારદાર લાગતો હતો. બપોરના સાડા ત્રણ થયા હતા. અમદાવાદની એક આલિશાન હોટેલના રૂમમાં એક સ્ત્રી ડ્રેસીંગ ટેબલ સામે ઉભી રહીને તૈયાર થઈ રહી હતી. આમ તો એ ઘરેથી તૈયાર થઈને જ આવી હતી પણ અહીં આવી ફરીથી કપડા બદલ્યા. ફરીથી એણે ફેઈસ વોશથી મોં ધોયું હતું, બોડી સ્પ્રે છાંટ્યું હતું અને લાલઘૂમ હોઠને ડાર્ક પીન્ક લિપસ્ટિકથી વધારે રંગીન બનાવ્યા.